text: El processat per l'atemptat de Bali assegura sentir-se orgullós i estar preparat per morir
  Comença el judici contra un dels principals acusats per l'atemptat que va matar més de 200 persones a l'illa de Bali. Aquesta matinada, Ali Amrozy, el mecànic indonesi acusat d'haver comprat els explosius i el vehicle que es van fer servir en l'atac, ha comparegut davant del tribunal. El seu judici es preveu llarg perquè hi podrien declarar fins a 150 testimonis. Amrozy, que podria ser condemnat a mort si és declarat culpable, ha dit que se sent orgullós de l'atemptat i que està preparat per morir en unes declaracions a la televisió.
  L'acusació considera que Ali Amrozy, un mecànic de 40 anys, va participar en sis reunions per preparar l'atemptat i que va comprar les substàncies amb què van preparar els artefactes explosius. Amrozy està acusat de pertànyer a un grup d'unes trenta persones que, liderades pel seu germà gran, formarien part d'un grup de Jemah Islamiyah, la branca d'Al-Qaeda al sud-est asiàtic.